รมว.คลังชี้Brexitกระทบไทยระยะสั้น
คลังคาดผลBrexitกระทบระยะสั้น ชี้ไทยเน้นการใช้จ่าย-ลงทุนภายในประเทศ เชื่อหากสหรัฐปรับค้ามนุษย์เป็นเทียร์ 2 ส่งผลดีต่อสินค้าประมง
29 มิ.ย. 2559

คลังคาดผลBrexitกระทบระยะสั้น ชี้ไทยเน้นการใช้จ่าย-ลงทุนภายในประเทศ เชื่อหากสหรัฐปรับค้ามนุษย์เป็นเทียร์ 2 ส่งผลดีต่อสินค้าประมง 
นายอภิศักดิ์ ตันติวรวงศ์ รมว.คลัง เปิดเผยถึงกรณีผลลงประชามติของสหราชอาณาจักรที่ให้ออกจากสหภาพยุโรป เมื่อสัปดาห์ที่ผ่านมาว่า ผลกระทบที่เกิดขึ้นจะเกิดในระยะสั้น เนื่องจากก่อนที่สหราชอาณาจักรจะลงประชามติ ก็มีการคาดเดากันหลายแนวทาง เพราะไม่รู้ว่าอะไรจะเกิดขึ้น ทำให้มีความมีความไม่แน่นอนเกิดขึ้นในตลาดการค้าและการลงทุนโลก โดยเฉพาะนักลงทุนที่มีความวิตกกังวลมากที่สุด จึงมีการตั้งหลักและถอนการลงทุนที่มีอยู่ สะท้อนให้เห็นดัชนีซื้อขายตลาดหลักทรัพย์ทั่วโลกปรับลดลง รวมทั้งค่าเงินปอนด์ที่ปรับลดลงด้วย
ในส่วนผลกระทบต่อประเทศไทย กระทรวงการคลัง ธนาคารแห่งประเทศไทย (ธปท.) และธนาคารพาณิชย์ ได้มีการเตรียมการรับมือเรื่องนี้มานาน ตั้งแต่รู้ว่าจะมีการทำประชามติ ธปท.ก็มีการเตรียมสภาพคล่องไว้ ส่วนธนาคารพาณิชย์ ก็มีการป้องกันความเสี่ยงอัตราแลกเปลี่ยนไว้แล้ว ทุกฝ่ายหันมาดูแลตัวเองและป้องกันผลกระทบ ไม่ให้เกิดความเสี่ยงมากขึ้น ซึ่งยอมรับว่าเมื่อสถานการณ์เป็นเช่นนี้ การค้าและการลงทุนก็จะชะลอตัวลงไปพอสมควร
“ทุกอย่างคือการคาดเดา ผมก็คาดเดา เพราะไม่รู้ว่าผลกระทบจากเรื่องนี้จะต่อเนื่องไปขนาดไหน ทุกฝ่ายที่เกี่ยวข้องก็ต้องดูแลป้องกันความเสี่ยงของตัวเอง”นายอภิศักดิ์ กล่าว
อย่างไรก็ตาม เศรษฐกิจไทยขณะนี้ไม่ได้เน้นการพึ่งพาเศรษฐกิจต่างประเทศ รวมถึงการส่งออก แต่เน้นไปที่การใช้จ่ายและการลงทุนภายในประเทศเอง ซึ่งรัฐบาลชุดนี้ก็เดินมาเรื่องนี้ตลอด  สะท้อนให้เห็นจากการขยายตัวเศรษฐกิจ (จีดีพี) ไทยเพิ่มขึ้นต่อเนื่อง ขณะที่ประเทศอื่นปรับลดลง ซึ่งหากเศรษฐกิจโลกดี เศรษฐกิจไทยก็จะแล่นฉิว ขณะเดียวกัน โอกาสของเศรษฐกิจไทยยังมีจากการลงทุนภาคเอกชน ซึ่งเว้นจากการลงทุนมากแล้วกว่า 10 ปี ที่ผ่านมารัฐก็ออกมาตรการเอื้อการลงทุนไปมาก เหมือนเป็นการแจกโบนัส หากเอกชนลงทุนเพิ่มเศรษฐกิจก็จะขยายตัวได้ต่อเนื่อง
"ผู้ประกอบการจะคิดแต่เรื่องยอดขายอย่างเดียวไม่ได้ ต้องคิดถึงเรื่องการเพิ่มประสิทธิภาพ การลงทุนเครื่องจักรและเทคโนโลยี่ใหม่ หากผู้ประกอบการจะสู้การค้าตลาดโลกได้ ต้องปรับเพิ่มประสิทธืภาพ เป็นที่มาของคณะรัฐมนตรีอนุมัติสินเชื่อดอกเบี้บต่ำ 4% เป็นเวลา 7 ปี เพื่อให้ผู้ประกอบการนำไปปรับเปลี่ยนเครื่องจักรเพิ่มประสิทธิภาพการผลิต" นายอภิศักดิ์ กล่าว
ส่วนกรณีที่มีข่าวว่าสหรัฐเตรียมรายงานสถานการณ์การค้ามนุษย์ โดยปรับอันดับดีขึ้น จากปัจจุบันที่ประเทศไทยยังคงอยู่ในบัญชีกลุ่มที่ 3 (Tier 3)มาเป็นกลุ่มที่ 2 (Tier 2) ก็จะส่งผลให้การค้า สัตว์น้ำ การประมงดีขึ้น โดยที่ผ่านมารัฐบาลได้พยายามในการแก้ไขเรื่องนี้อย่างมาก ถ้าหลุดจากกลุ่มที่ 3 ได้การประมงก็จะดีขึ้น โดยเฉพาะการส่งออกสินค้าประมง ซึ่งเป็นสินค้าเพื่อการบริโภค ไม่ได้รับผลกระทบจากการชะลอตัวของเศรษฐกิจ